SPRÁVA KOMISIE RADE A EURÓPSKEMU PARLAMENTU Šiesta výročná správa za rok 2011 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov /* COM/2012/0243 final */





SPRÁVA KOMISIE RADE A EURÓPSKEMU PARLAMENTU Šiesta výročná správa za rok 2011 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov 1. Úvod Nariadenie Rady (ES) č. 389/2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov[1] (ďalej len „nariadenie o pomoci“) je základom na vykonávanie pomoci určenej komunite cyperských Turkov a vyžaduje si každoročné podávanie správ Rade a Európskemu parlamentu. V tejto šiestej správe sa sleduje rok 2011. 2. Plánovanie pomoci V období od roku 2006 do roku 2010 bolo v rámci nariadenia o pomoci vyčlenených 264 mil. EUR, pričom mnohé projekty financované z týchto skôr vyčlenených prostriedkov sa realizovali aj v roku 2011. Pri vypracovávaní programu na rok 2011 sa využili podnety získané počas konzultácií so zúčastnenými stranami a hodnotenia z rokov 2009 a 2010. Sledovali sa ciele nariadenia o pomoci: znovuzjednotenie Cypru prostredníctvom podpory sociálneho a hospodárskeho rozvoja; uzmierenie, budovanie dôvery a podpora občianskej spoločnosti; približovanie komunity cyperských Turkov k EÚ a príprava právnych textov v súlade s acquis s cieľom, aby sa tieto texty mohli začať uplatňovať ihneď po tom, ako komplexné riešenie cyperskej otázky nadobudne platnosť. Finančné prostriedky na infraštruktúru alebo veľké zariadenia neboli zahrnuté do prostriedkov pridelených na rok 2011, pretože realizácia veľkých projektov v oblasti infraštruktúry už prebiehala. Finančné prostriedky na rok 2011 vo výške 28 mil. EUR boli sprístupnené dvoma rozhodnutiami Komisie[2]. 3. Vykonávacie mechanizmy Program sa realizuje v členskom štáte EÚ v oblasti, ktorá nie je pod účinnou kontrolou orgánov členského štátu a v ktorej je pozastavené uplatňovanie acquis EÚ. Pomoc realizuje Európska komisia najmä prostredníctvom centralizovaného riadenia. Niektoré projekty sú riadené spoločne s Rozvojovým programom OSN (UNDP). Komisia realizuje program v jedinečnom politickom, právnom a diplomatickom kontexte. V záujme realizácie programu a rešpektovania zásad riadneho finančného hospodárenia je potrebné prijať opatrenia ad hoc. Pri programoch pomoci financovaných EÚ sa právny rámec pomoci spravidla stanovuje v dohode o financovaní uzatvorenej s vládou krajiny, ktorá prijíma pomoc. V prípade pomoci komunite cyperských Turkov neexistuje žiadna takáto dohoda. Komisia sa musí spoliehať na vlastné posúdenie toho, aké miestne pravidlá a podmienky platia v tejto oblasti, čo so sebou prináša určitú mieru rizika. Za riadenie a zmierňovanie týchto rizík nesie zodpovednosť Komisia, pričom opatrenia v tejto súvislosti zahŕňajú intenzívne monitorovanie a podporu príjemcom pomoci, revidované platobné podmienky, spájanie zálohových platieb s dôkazom o podpísaní verejných zákaziek a časté využívanie bankových záruk. Komisia sa pri zabezpečovaní úspechu tohto programu a najmä pri zabezpečovaní jeho dlhodobej udržateľnosti spolieha na podporu komunity cyperských Turkov. So zúčastnenými stranami spomedzi cyperských Turkov sa uskutočňujú konzultácie o ich potrebách budúceho financovania a cyperskí Turci sú členmi komisií na vyhodnocovanie ponúk a zohrávajú kľúčovú úlohu v riadiacich výboroch projektov. Spolupráca medzi komunitou cyperských Turkov a komunitou cyperských Grékov je aj naďalej nevyhnutná na plnú účinnosť programu a na dosiahnutie konečného cieľa znovuzjednotenia. Programová skupina založená v roku 2006 v rámci Generálneho riaditeľstva Európskej komisie pre rozšírenie využíva kanceláriu na podporu programu EÚ (EUPSO) v severnej časti Nikózie, pričom logistika kancelárie je poskytovaná prostredníctvom zmluvy o poskytovaní služby. Táto kancelária poskytuje miestnu základňu na realizáciu projektu a na kontakty so zúčastnenými stranami spomedzi cyperských Turkov. V rámci svojho štandardného poslania poskytuje zastúpenie Komisie na Cypre aj priestory na stretnutia a semináre a oboznamuje cyperskú verejnosť s programom. Pretože neexistuje dohoda o financovaní stanovujúca právny rámec, podľa ktorého sa pomoc realizuje, nie je ľahké vypracovať programy rozvoja jednotlivých sektorov. Program pomoci preto zahŕňa značnú grantovú podporu, predovšetkým neverejným subjektom vrátane mimovládnych organizácií, malých a stredných podnikov, poľnohospodárov a študentov. Riadenie tejto grantovej pomoci (od roku 2009 viac než 1 000 grantov) je náročné z hľadiska ľudských zdrojov EUPSO, pričom vzhľadom na nižší počet zamestnancov a vysokú mieru fluktuácie bola situácia v oblasti personálu v roku 2011 zvlášť zložitá, čo si vyžadovalo prísne stanovenie priorít. Jednou z výziev, ktorým pomoc komunite cyperských Turkov zo strany EÚ čelí, je náročnosť strednodobého a dlhodobého plánovania. Program je v súčasnosti financovaný z rezerv rozpočtu EÚ, keďže nie je zahrnutý vo viacročnom finančnom rámci na roky 2007 – 2013 a pridelenie finančných prostriedkov každý rok nie je garantované. V určitých sektoroch vrátane tých, ktoré sú dôležité z hľadiska budúceho súladu s acquis, je však viacročná podpora nevyhnutná pre plnú úspešnosť intervencie. 4. Vykonávanie počas sledovaného obdobia 4.1. Všeobecný prehľad V roku 2011 postupne končila platnosť veľkých zmlúv z programu na rok 2006 v oblasti dodávok a výstavby v oblasti vodohospodárstva, tuhého odpadu, ochrany prírody, energetiky a telekomunikácií. Zrealizovali sa mnohé grantové zmluvy v rámci rôznych schém pre mimovládne organizácie pôsobiace v oblasti občianskej spoločnosti, ako aj pre malé a stredné podniky, rozvoj vidieka, školy, štipendiá a vzdelávacie organizácie. Na podporu týchto programov bola zabezpečená aj značná technická pomoc. S cieľom podporiť Výbor pre nezvestné osoby, čistenie odpadových vôd a modernizáciu miestnej a mestskej infraštruktúry sa realizovali činnosti spoločne riadené s UNDP. Mandát Komisie podľa nariadenia o pomoci zahŕňa aj prípravu na plné uplatňovanie a vykonávanie acquis communautaire po dosiahnutí riešenia cyperskej otázky, ako aj rozširovanie informácií o politickom a právnom poriadku EÚ medzi komunitou cyperských Turkov. Obdobie dvoch rokov od roku 2009 sa preto nieslo v znamení intenzívnej realizácie projektov, počas ktorej Komisia nadobudla značné skúsenosti pri prekonávaní miestnych obmedzení. Napriek tomu, že niektoré veľké projekty v oblasti infraštruktúry sú tesne pred odovzdaním príjemcovi pomoci, pretrvávajú problémy s trvalou udržateľnosťou projektov. Zákazky na uskutočnenie stavebných prác na zariadení na odsoľovanie morskej vody pri Sirianokhori/Kumköy a výstavba zariadení na ochranu prírody v štyroch oblastiach s osobitnou ochranou životného prostredia, ktoré sa označujú ako potenciálne lokality Natura 2000, musela Komisia zrušiť. Ďalším problémom, ktorý sa objavil v roku 2011, bol stav bankových záruk vystavených v severnej časti Cypru. Jeden miestny dodávateľ podal žalobu na miestnom „súde“ s cieľom zabrániť Komisii, aby sa po dokončení zákazky dožadovala vopred poskytnutých záruk a záruk za plnenie záväzkov. Táto záležitosť má význam pre samotný program a obavy ohľadne efektívnosti bankových záruk budú pretrvávať dovtedy, kým sa tento problém nevyrieši. 4.2. Pokrok podľa cieľov Celkovým cieľom programu pomoci je uľahčiť znovuzjednotenie Cypru stimulovaním hospodárskeho rozvoja komunity cyperských Turkov s osobitným dôrazom na hospodársku integráciu ostrova, zlepšenie kontaktov medzi týmito dvoma komunitami a s EÚ a na prípravu prijatia právnych predpisov EÚ pre prípad komplexného vyriešenia cyperskej otázky. V niektorých oblastiach, najmä v oblasti vodohospodárstva, odpadových vôd a životného prostredia, sa dosiahol významný posun smerom k zlepšeniu situácie, pričom jestvujú dôkazy, že rozdiel v HDP na obyvateľa medzi oblasťami ovládanými vládou a severnou časťou Cypru sa zmenšuje, hoci vzhľadom na neúplné údaje nie je situácia úplne zrejmá. 4.2.1. Cieľ 1: Rozvoj a reštrukturalizácia infraštruktúry V sektore vodohospodárstva sa počas roka 2011 zrealizovala výmena starých azbestocementových vodovodných potrubí v severnej časti Nikózie a v obciach Kyrenia, Kioneli/Gonyeli a Lefke/Lefka. Príjemca pomoci v Nikózii zaznamenal významné zníženie únikov vody, vďaka čomu objem celkových dodávok vody do severnej časti Nikózie klesol z 0,67 na 0,40 m3/deň/osobu. V oblasti Morphou/Güzelyurt sa v druhej polovici roka 2011 začala uvádzať do prevádzky čistička odpadových vôd. Okrem toho bolo postavených 53 km kanalizácie a 43 km vodovodov. Po dokončení domových pripojení získa 10 700 ľudí žijúcich v tomto regióne prvý raz prístup k zberu a čisteniu odpadových vôd, čím sa zníži miera znečistenia zdrojov podzemných vôd. Výstavba novej infraštruktúry na čistenie odpadových vôd pre približne 30 000 ľudí v oblasti Famagusty je v záverečnej fáze a táto infraštruktúra bude uvedená do prevádzky v prvej polovici roka 2012. Tento projekt zahŕňa 50 km siete kanalizácie a 45 km vodovodov. V prípade obidvoch projektov vo Famaguste a Morphou meškali stavebné práce, čím sa zvýšil tlak na obmedzené zdroje dohľadu. Výstavba novej čističky odpadových vôd v Nikózii pre dve obce v oblasti Mia Milia/Haspolat, ktorá je spolufinancovaná EÚ a Komisiou Nikózie pre kanalizáciu a je realizovaná v rámci Rozvojového programu OSN, pokračovala aj v roku 2011, pričom jej uvedenie do prevádzky sa očakáva v druhej polovici roka 2012. Najväčším projektom v sektore vodohospodárstva bola pri nákladoch 27 mil. EUR výstavba zariadenia na odsoľovanie morskej vody v oblasti Sirianokhori/Kumköy na dodávku vody pre 100 000 ľudí a redukciu nadmerného využívania vodonosnej vrstvy mesta Morphou, ktorá je v súčasnosti hlavným zdrojom vody v oblasti. Tento program sprevádzali problémy vrátane obmedzenia prístupu na stavenisko, ktoré na konci roka 2010 zaviedla turecká armáda. Po odstránení týchto obmedzení v marci 2011 už dodávateľ nebol ochotný pokračovať v projekte. V decembri 2011 Komisia ukončila zmluvu. V oblasti ochrany prírody boli vypracované návrhy plánov riadenia pre všetky oblasti s osobitnou ochranou životného prostredia, pričom sa uskutočnili konzultačné stretnutia s miestnymi zúčastnenými stranami. Dokončila sa výstavba siete turistických chodníkov v dĺžke 600 km. Výstavbu informačných a riadiacich stredísk v štyroch oblastiach SEPA poznačilo nedostatočné plnenie zmluvy zo strany dodávateľa, pričom v novembri 2011 Komisia túto zmluvu ukončila. Hoci miestom rozhodcovského konania zmluvy je Belgicko, miestny dodávateľ spomedzi cyperských Turkov podal žalobu na miestny „súd“ s cieľom zabrániť Komisii, aby sa od miestnej banky dožadovala vopred poskytnutých záruk a záruk za plnenie záväzkov. Obavy ohľadne efektívnosti záruk miestnych bankových záruk budú pretrvávať dovtedy, kým sa tento problém nevyrieši. Dokončenie budov zostáva výzvou na rok 2012. V dodávkach a použití zásob určených pre skupiny pôsobiace v oblasti ochrany prírody sa medzičasom vyskytli omeškania. Pokiaľ ide o tuhý odpad, obnova a uzavretie skládky v Kato Dhikomo/Aşağı Dikmen pokračovali podľa plánu a budú dokončené v prvej polovici roka 2012. Prekladisko vo Famaguste a nová skládka v oblasti Koutsoventis/Güngör boli dokončené v roku 2011. Odovzdanie a otvorenie nových zariadení sa však oneskorilo, pretože príjemca pomoci neurčil potrebného prevádzkovateľa zariadení. Omeškania vznikli aj po tom, čo sa z dôvodu ochrany životného prostredia neďaleká univerzita obrátila na miestny „súd“. „Súd“ toto podanie zamietol, medzitým však tento prípad viedol k vytvoreniu dočasnej skládky odpadov v novej oblasti blízko lokality Kato Dhikomo/Aşağı Dikmen. Zariadenie na likvidáciu zdravotníckeho odpadu pre hlavnú nemocnicu v severnej časti Nikózie bolo odovzdané do užívania na konci roka 2011. V sektore energetiky sa dokončili zostávajúce zákazky na dodávku technickej pomoci. Dokončila sa náročná výstavba solárnej elektrárne s kapacitou výroby 1,27 MW a toto zariadenie je od novembra 2011 v plnej prevádzke. V záujme efektívneho a trvalo udržateľného používania výrobného zariadenia a systémov kontroly je však potrebné pridelenie špecializovaných zamestnancov zo strany príjemcu pomoci. Vzhľadom na nedostatočnú spoluprácu zmluvných strán však technická pomoc pre reštrukturalizáciu elektrárne a reformu sektorovej politiky nebola dodaná efektívne. Pokiaľ ide o sektor telekomunikácií, všetky zariadenia určené na modernizáciu siete boli dodané na miesta určenia a väčšina z nich sa aj inštalovala, zo strany príjemcu pomoci však došlo k omeškaniu v príprave miest určenia a technickej pomoci. Tento projekt by sa mal zrealizovať do polovice roka 2012. Technická pomoc ako súčasť programu sa primerane predĺžila. „Zákon“, v ktorom sa podrobne uvádzajú spôsoby liberalizácie sektora elektronických komunikácií, bol prijatý v decembri 2011. V záujme zabezpečenia hladkého prevodu a trvalo udržateľného použitia aktív financovaných EÚ zostáva ešte splniť podmienky potrebné na oddelenie poskytovania služieb od prevádzkovania siete. V rámci projektu dopravnej bezpečnosti sú všetky projekty zahŕňajúce technickú pomoc a dodávky ukončené. Plány riadenia dopravy boli vypracované, databáza informácií o nehodách a systém zberu údajov fungujú efektívne a zariadenia na kontrolu vozidiel boli inštalované a sú v prevádzke. Na začiatku roka 2011 sa uskutočnila vzdelávacia kampaň na podporu dopravnej bezpečnosti, ktorá dosiahla určité okamžité pozitívne výsledky v podobe výrazného zníženia počtu ťažkých nehôd. Po niekoľkých odkladoch by sa v prvej polovici roka 2012 mal napokon dokončiť aj projekt zameraný na odstránenie miest častých dopravných nehôd. 4.2.2. Cieľ 2: Podpora sociálneho a hospodárskeho rozvoja Štyri skupiny technickej pomoci aj naďalej zabezpečujú odbornú prípravu a pomoc poľnohospodárom, veterinárom a zmluvným stranám v oblasti rozvoja vidieka, čo zahŕňa aj podporu realizácie grantov. Dve grantové schémy, Zlepšenie poľnohospodárskej výroby a Podpora vidieckeho podnikania, boli realizované v roku 2011, ale mnohé z 37 projektov v rámci schémy Rozvoj komunít prostredníctvom vidieckych iniciatív sprevádzali oneskorenia spôsobené predovšetkým verejným obstarávaním na stavebné práce v oblasti infraštruktúry. Pripravovali sa ďalšie dve výzvy na predloženie návrhov s financovaním z rozpočtu na rok 2011. V rámci projektu Modernizácia mestskej a miestnej infraštruktúry realizovaného na základe spoločného riadenia s UNDP boli dokončené rekonštrukčné práce v niekoľkých obciach v severnej časti Cypru (Louroukina/Akıncilar, Tremetousia/Erdemli, Galinoporni/Kaleburnu a Kormakitis/Kormacit). Okrem toho pokračovala obnova trhoviska v severnej časti rozdeleného mesta Nikózia, pričom tieto práce sa dokončia v roku 2012. Činnosti technickej pomoci na projekte Prebiehajúca reforma základného a stredného školstva sa naďalej zameriavali na budovanie kapacít hlavných zúčastnených strán, čo zahŕňalo intenzívnu odbornú prípravu hlavného tímu inšpektorov, študijné návštevy, odbornú prípravu a podporu na tému vzdelania zameraného na dieťa, vypracovávanie noriem kvality a príspevkov k vytvoreniu európskeho systému riadenia informácií. Tento projekt skončil v decembri 2011. Hlavným výsledkom projektu bol návrh vízie a dokument o poslaní sektoru školstva v severnej časti Cypru. Platnosť väčšiny zo 72 grantových zmlúv podpísaných s miestnymi školami sa skončila v roku 2011. Iba sedem z nich bude pokračovať aj v roku 2012. Technická pomoc bola poskytnutá na rozvoj systémov odborného vzdelávania a odbornej prípravy, celoživotného vzdelávania a opatrení v oblasti aktívneho trhu práce vrátane otvorenia centra zamestnanosti v Nikózii, študijných pobytov a konferencií v zahraničí. Úsilie sa sústredilo na odbornú prípravu zúčastnených strán v oblastiach, akými sú podnikanie a profesijné poradenstvo, pričom spolupráca s miestnymi zúčastnenými stranami bola veľmi produktívna. Projekt sa skončil vo februári 2012. V rámci projektu zameraného na celoživotné vzdelávanie, sociálne začlenenie a opatrenia v oblasti aktívneho trhu práce bolo od roku 2008 malým a stredným podnikom, obchodným komorám a ďalším vzdelávacím organizáciám pridelených 31 grantov. Väčšina z nich sa zrealizovala v roku 2011 a iba dva granty budú pokračovať aj v roku 2012. Na podporu konkurencieschopnosti MSP prebiehala v roku 2011 realizácia 23 grantových zmlúv. Vzhľadom na nedostatočné skúsenosti príjemcov pomoci s grantmi EÚ boli zaznamenané omeškania, platnosť všetkých týchto zmlúv sa však skončí v roku 2012. Technická pomoc na podporu osvedčených obchodných postupov bola poskytnutá aj súkromnému sektoru. Významným výsledkom bola Stratégia rozvoja súkromného sektora, ktorú prijala komunita cyperských Turkov. Na podporu miestnych produktov v Nikózii a Famaguste boli spustené marketingové iniciatívy pre jednotlivé odvetvia. Odborná príprava v oblasti podnikania a riadenia projektového cyklu sa začala v roku 2011 a bude pokračovať aj v roku 2012. V sektore informačných a komunikačných technológií sa poskytla pomoc na vývoj stratégie elektronickej správy veci verejných. 4.2.3. Cieľ 3: Podpora uzmierenia, opatrenia na budovanie dôvery a podpora občianskej spoločnosti Podpora Výboru pre nezvestné osoby pri exhumácii, identifikácii a vrátení telesných pozostatkov, na ktorej riadení sa podieľa aj UNDP, aj naďalej pokračuje. Práce sa v súčasnosti sústreďujú viac na individuálne než na masové exhumácie, čo sa odzrkadlilo na rýchlosti tohto procesu. Nová dohoda o príspevku, ktorou budú práce pokračovať, bude s UNDP pravdepodobne podpísaná v roku 2012. Bolo takmer ukončené odmínovanie nárazníkovej zóny. Chýba dohoda o prístupe na zostávajúce mínové polia v nárazníkovej zóne alebo o rozšírení odmínovania na zóny nachádzajúce sa mimo nárazníkovej zóny, čo bráni pokračovaniu v činnostiach odmínovania financovaných EÚ. Konečné hodnotenie projektu bolo pozitívne, pričom sa zdôraznila skutočnosť, že všetky zúčastnené strany tento projekt ocenili. Zo 44 projektov v rámci doterajších troch grantových schém pre projekt Občianska spoločnosť v akcii bolo dokončených alebo je blízko k dokončeniu 27 projektov. V roku 2012 budú ukončené činnosti v rámci desiatich projektov. Skupina technickej pomoci poskytla žiadateľom usmernenia o riadení grantov. Pri ďalšej výzve na predkladanie žiadostí o granty v roku 2012 bude potrebná ďalšia odborná príprava, pretože schopnosť príjemcov grantov vypracovať kvalitné žiadosti o granty EÚ, spravovať granty a podávať správy o činnosti je v mnohých prípadoch nedostatočná. 4.2.4. Cieľ 4: Približovanie komunity cyperských Turkov k Európskej únii Počas piateho roku štipendijného programu bolo pridelených 89 štipendií (9 učiteľom, 1 študentovi vysokej školy a 79 doktorandom), pričom príjemcovia štipendií si mohli vybrať študijný program alebo program odbornej prípravy, uprednostňované však boli technické a administratívne zamerania, v prípade ktorých komunita cyperských Turkov trpí nedostatkom odborníkov. Hodnotenie schémy štipendií sa uskutoční v roku 2012. Propagácia sa zabezpečovala prostredníctvom projektu Infopoint, pričom rok 2011 možno s 37 podujatiami označiť za plodný. Najväčšie podujatie financované EÚ bolo zorganizované v spolupráci so združením cyperských Turkov pre blahobyt dieťaťa a zúčastnilo sa na ňom okolo 1 000 ľudí. Okrem toho boli pripravené videoklipy a archívy fotografií a zorganizovali sa dve akademické konferencie, na ktorých sa zúčastnili medzinárodne známi vedci a členovia miestnych akademických obcí cyperských Turkov a Grékov. Bolo vydaných osem čísel Infopoint Newsbulletinu v turečtine a jeden v angličtine, ktoré informovali o programe pomoci a súčasných témach v EÚ. 4.2.5. Cieľ 5: Príprava komunity cyperských Turkov na zavedenie a vykonávanie acquis communautaire Nástroj Komisie v oblasti technickej pomoci a výmeny informácií (TAIEX) pomáha pripraviť komunitu cyperských Turkov na vykonávanie acquis EÚ po vyriešení cyperského problému. TAIEX podporuje prípravu právnych návrhov v súlade s acquis, ktoré v rámci miestnych postupov následne podliehajú posúdeniu a schváleniu. V roku 2011 uskutočnilo 80 odborníkov EÚ pomocou TAIEX celkovo 528 akcií, napr. kurzy odbornej prípravy, semináre a študijné návštevy. Činnosti sa riadili Programom budúceho uplatňovania acquis (PFAA), ktorý poskytuje strednodobý rámec na intervenciu. Okrem 13 sektorov PFAA bola v roku 2011 pomoc poskytnutá v oblastiach, akými sú napr. voľný pohyb tovaru, práva duševného vlastníctva a vzájomné uznávanie odborných kvalifikácií. V súvislosti s budúcim riadením fondov EÚ po vyriešení cyperského problému bola poskytnutá odborná príprava aj v oblasti riadenia verejných výdavkov. Podpora smerovala aj do obchodu cez demarkačnú líniu (nariadenie č. 866/2004), keď odborníci z členských štátov EÚ v rámci nástroja TAIEX vykonávali pravidelné fytosanitárne/veterinárne kontroly zemiakov a rýb. V spolupráci s príjemcami pomoci sa na konci roka 2011 začali prípravy na nový cyklus pomoci v rámci TAIEX. Zariadenia na monitorovanie kvality ovzdušia, ktoré sa podľa zmlúv dodali počas predchádzajúcich rokov, sa stále používajú. Platnosť dvoch zmlúv o technickej pomoci pre tento sektor sa už skončila. Zariadenia sú v súlade s návrhom nového „zákona“ o životnom prostredí. Pre trvalú udržateľnosť je potrebný dlhodobý záväzok, pokiaľ ide o počet zamestnancov a údržbu zariadení. Napredovanie v tvorbe návrhu „právneho predpisu“, ktorý sa prostredníctvom procesu schvaľovania má zosúladiť s acquis, však zaostalo za očakávaniami. „Zákon“ o reforme telekomunikácií bol napokon schválený na konci roka 2011, ale „zákon“ o životnom prostredí má oneskorenie. 4.2.6. Iné projekty Trustový fond vo výške 1 mil. EUR, zriadený spoločne so Svetovou bankou na účely vykonávania Programu hospodárskych analýz pre rast a udržateľný rozvoj, bol v roku 2011 obnovený, pričom v decembri bola odovzdaná hodnotiaca správa. 4.3. Finančná realizácia (zmluvy a platby) 4.3.1. Uzatváranie zmlúv Záväzky v roku 2011 predstavovali 7,45 mil. EUR (66 % z januárovej prognózy 11,2 mil. EUR). Záväzky na školské granty a dohoda o príspevku s UNDP v oblasti kultúrneho dedičstva sa oddialili do roku 2012. 4.3.2. Platby Platby v roku 2011 dosiahli 49,98 mil. EUR (67 % z januárovej prognózy). V priebehu roka však táto cieľová suma bola prehodnotená a znížená o 24,5 mil. EUR. Stalo sa tak v dôsledku skončenia dvoch stavebných projektov, meškania veľkých projektov v oblasti vodohospodárstva a telekomunikácií a oneskoreného dokončenia grantových projektov, predovšetkým v oblasti modernizácie obcí. Z revidovaného odhadu bolo vyplatených 100 % prostriedkov. Do konca roka 2011 boli vyplatené finančné prostriedky v celkovej výške 179 mil. EUR (69 % celkovej zmluvnej sumy od začiatku programu v roku 2006). Ku koncu roka 2011 zostalo otvorených 533 zmlúv. 4.4. Monitorovanie Mechanizmus predbežného preskúmania (IRM), ktorý sa realizuje dvakrát ročne, slúži ako fórum na podrobnú diskusiu o programe s príjemcami pomoci. Zamestnanci Európskej komisie okrem toho uskutočňujú priebežné monitorovanie prostredníctvom návštev v teréne, stretnutí na mieste projektov a stretnutí riadiaceho výboru projektu. Činnosti TAIEX sú monitorované viac než 20 riadiacimi skupinami projektu, z ktorých každá sa v roku 2011 stretla dvakrát, ako aj prostredníctvom stretnutí mechanizmu monitorovania, ktorý sa schádza dvakrát ročne. Logistiku TAIEX monitoruje on-line riadiaci systém TAIEX. Nedostatok skúseností alebo kapacít príjemcov pomoci spôsobuje vo väčšine oblastí intervencie problémy s realizáciou alebo jej oneskorenia. Napríklad príjemcovia grantov zaznamenali problémy s postupmi EÚ, predovšetkým pri verejných obstarávaniach, ktoré využívajú prostriedky z grantov. Tento problém sa riešil prostredníctvom oddelení projektového riadenia, ktoré boli zriadené s cieľom pomáhať príjemcom grantov s ich správou. Pokiaľ ide o projekty na výstavbu infraštruktúry alebo na dodávky, orgány ústrednej štátnej správy alebo miestnej samosprávy cyperských Turkov, ktoré budú zodpovedné za prevádzku a údržbu, čelia v mnohých prípadoch problémom so zabezpečovaním dostatočných zdrojov a zriaďovaním vhodných štruktúr. Príjemcovi pomoci sa pri odovzdávaní projektov poskytuje primeraná technická pomoc. 4.5. Audit a kontroly Európsky dvor audítorov uskutočnil v roku 2011 audit výkonnosti. Príslušná správa bude zverejnená v roku 2012. Audítorská správa oddelenia vnútorného auditu GR pre rozšírenie z roku 2008 bola v roku 2011 doplnená o časť, v ktorej sa konštatovalo, že všetky odporúčania boli zavedené do praxe. V súvislosti s odovzdaním prác a dodávok však zároveň bolo zistené určité reziduálne riziko. Útvar prevádzkového auditu a hodnotenia v rámci GR pre rozšírenie uskutočnil na konci roka 2010 audit, ktorého cieľom bolo overiť zákonnosť a správnosť skupiny 23 transakcií. Záverečná správa z mája 2011 obsahovala určité pripomienky k postupom, ktoré sú v súčasnosti predmetom posudzovania. V prípade 12 vybraných grantových zmlúv bol realizovaný externý audit, pričom záverečná správa bude predložená v druhej polovici roka 2012. 4.6. Hodnotenie V roku 2011 sa začalo skúmanie sektora vodohospodárstva, ktoré bude mať význam pre plánovanie v budúcnosti. V roku 2011 sa realizovala aj štúdia Svetovej banky o hospodárskych aspektoch hospodárstva cyperských Turkov. Na rok 2012, kedy sa skončí platnosť hlavnej časti programu z roku 2006, sú naplánované veľké iniciatívy zamerané na hodnotenie. 4.7. Informovanie, zverejňovanie a zviditeľňovanie Zviditeľňovanie sa zabezpečovalo prostredníctvom projektu Infopoint (pozri cieľ 4). Okrem toho boli zviditeľňovaním poverené skupiny technickej pomoci z rôznych projektov. Príjemcovia grantov takisto zorganizovali niekoľko podujatí o realizácii projektov. Zastúpenie Komisie na Cypre vydalo v súvislosti s programom pomoci cyperským Turkom šesť tlačových správ. 4.8. Konzultácie s vládou Cyperskej republiky Uskutočnili sa pravidelné stretnutia so zástupcami vlády Cyperskej republiky, najmä počas návštevy vyšších úradníkov Komisie na ostrove. Komisia sa pravidelne stretáva aj so stálym zastúpením v Bruseli. Pri overovaní vlastníctva nehnuteľností sa Komisia aj naďalej spolieha na spoluprácu s vládou Cyperskej republiky. 5. Závery Realizáciu tohto programu aj naďalej sprevádzajú problémy z dôvodu neexistencie uznávaného príjemcu alebo programu na priamu inštitucionálnu reštrukturalizáciu. Vzhľadom na prevádzkové prostredie a jedinečnú politickú a hospodársku situáciu v severnej časti Cypru zostáva pokrok pri plnení cieľa nariadenia, ktorým je uľahčenie znovuzjednotenia Cypru prostredníctvom podpory hospodárskeho rozvoja komunity cyperských Turkov, aj naďalej ťažko dosiahnuteľným cieľom. Proces prípravy budúceho prijímania a vykonávania acquis je pomalý, pričom po vyriešení cyperskej otázky a znovuzjednotení Cypru bude komunita cyperských Turkov pravdepodobne potrebovať značnú podporu pri plnení požiadaviek acquis v mnohých oblastiach. V priebehu sledovaného obdobia sa činnosti zamerali na ukončenie programu z roku 2006. Mnohé veľké projekty z oblastí infraštruktúry a dodávok zariadení boli takmer dokončené. Do čističky odpadových vôd v Morphou začali prúdiť dodávky odpadových vôd, zatiaľ čo pilotná slnečná elektráreň, ktorá bola ukončená a odovzdaná do užívania v júli, funguje na plný výkon. Vynaložilo sa úsilie na prípravu príjemcu pomoci na odovzdanie a budúcu prevádzku, ale vzhľadom na nedostatok zdrojov a skúseností sú zo strany štátnej správy cyperských Turkov nevyhnutné ďalšie významné záväzky a príspevky, aby sa tak zabezpečila trvalá udržateľnosť investícií. V mnohých prípadoch sú základnými príčinami nedostatočné štruktúry a nejasné vymedzenie zodpovednosti. Tieto problémy je potrebné vyriešiť v roku 2012. Mnohé grantové schémy, ktoré sa začali od roku 2009, sa stretli s kladnou odozvou, boli však náročné z hľadiska ľudských zdrojov, čiastočne aj pre nedostatočné skúsenosti príjemcov pomoci s projektovým a finančným riadením. Keďže väčšia časť programu z roku 2006 je dokončená, sú potrebné hodnotenia programu pomoci a štúdie vplyvu pre jednotlivé odvetvia, ktoré sa zrealizujú v roku 2012. Ľudské zdroje pre programovú skupinu predstavujú aj naďalej výzvu, čiastočne pre zloženie programu s mnohými grantmi, ale zároveň aj pre predpokladané celkové zníženie ľudských zdrojov vo všetkých útvaroch Komisie. Prínosom pre program by bola väčšia miera strednodobého a dlhodobého plánovania, pre ktoré sú nevyhnutné stabilnejšie opatrenia o financovaní prevádzkových nákladov a nákladov na zamestnancov. [1] Ú. v. EÚ L 65, 7.3.2006, s. 5. [2] Rozhodnutia Komisie K(2011) 337 a K(2011) 4443.